དེ་ཡང་སྔ་དྲོ་ཆུ་ཚོད་༩།༣༠ཙམ་ལ་བཞུགས་སྒར་ཕོ་བྲང་ནས་ཐེག་ཆེན་ཆོས་གླིང་གཙུག་ལག་ཁང་གི་གསུང་ཆོས་ར་བར་ཆིབས་བསྒྱུར་བསྐྱངས་པ་དང་།དེ་ནས་གསུང་བཤད་ལ་གསན་པར་ཕེབས་པའི་མི་རིགས་འདྲ་མིན་གྱི་མི་མང་ཚོ་ཁག་ཚོ་ཁག་བྱས་ཏེ་སྐུ་པར་ལྷན་སྒྲོན་མཛད།སྐུ་པར་ལྷན་སྒྲོན་གྲུབ་རྗེས་ཐེག་ཆེན་ཆོས་གླིང་གཙུག་ལག་ཁང་དུ་མཆོད་མཇལ་དང་།གསུང་ཆོས་ར་བར་ཞབས་སྟེགས་སུ་བཞུགས་མཚམས་ནམ་རྒྱུན་གསུང་ཆོས་གནང་སྐབས་ཕྱི་རྒྱལ་མི་རིགས་དང་རྒྱ་གར་བ་སོགས་མང་པོ་མཐོང་རྒྱུ་ཡོད་པས་དེ་རིང་ཟུར་དུ་ཅིག་ཐུག་ན་བསམ་པ་ཡིན་ཞེས་སོགས་བཀའ་སློབ་དབུ་འཛུགས་དང་།མགོན་པོ་གང་ཉིད་མཆོག་གི་མཛད་འགན་ཆེན་པོ་གསུམ་གྱི་སྐོར་ལས་བརྩམས་ཏེ།དུས་ཚོད་འདི་ལ་ང་ཚོ་ཞི་བདེར་གནས་ཡོད་ཀྱང་ཡེ་མིན་དང་ཨ་ཧྥེ་རི་ཁ་སོགས་ལུང་པ་ཁག་ཅིག་ཏུ་ཕན་ཚུན་གསོད་རེས་བྱེད་པ་སོགས་དམག་འཁྲུག་བྱེད་ཀྱི་ཡོད་པ་དང་།བྱིས་པ་མང་པོ་ལྟོགས་ཤི་ཐེབས་ཏེ་ཧ་ཅང་དཀའ་ངལ་ཆེན་པོའི་ནང་གནས་ཡོད་པའི་སྐོར་དང་།དེ་བཞིན་འཇིག་རྟེན་འདིར་དཀའ་རྙོག་བཟོ་མཁན་འགྲོ་བ་མི་རང་ཉིད་ཡིན་པས་དཀའ་རྙོག་དེ་སེལ་མཁན་ཡང་འགྲོ་བ་མི་རྣམས་ཡིན་དགོས་པ་དང་།འགྲོ་བ་མི་རྣམས་ལ་གཅིག་མཚུངས་ཀྱི་འདུ་ཤེས་འཛིན་དགོས་རྒྱུ་ཧ་ཅང་གལ་ཆེན་ཡིན་པ་སོགས་འགྲོ་བ་མི་ཡོངས་ལ་བདེ་སྐྱིད་བསྐྲུན་ཐབས་སྐོར་ཀྱི་བཀའ་སློབ་ཟབ་རྒྱས་སྩལ་བ་དང་།